Nuwe fees wil SA laat rockRocking Potch is ’n nuwe musiekfees wat van die land se bekendstes in die musiekbedryf byeenbring. Dié fees skop in Potchefstroom af en gaan binnekort uitbrei na Stellenbosch, Stilbaai en Bloemfontein. Bekendes soos Francois van Coke, Jack Parrow, Bobby van Jaarsveld, Chunda Munki, Van Pletzen, Willem Botha en Robbie Wessels sal op die Rocking Potch-verhoog te sien wees, saam met nog baie ander. Die sosialemediafoendi en Survivor SA-deelnemer, Katinka Oosthuizen, sal as een van die seremoniemeesters dien. Talana Vuren, wat ook by die fees optree en deel van die organiseringspan is, het gesê sy is baie opgewonde oor Rocking Potch omdat dit ŉ eerste van sy soort is. “Ek dink nie daar was al voorheen só ŉ fees op Potchefstroom nie. Daar is regtig iets vir almal. Ek dink ons gaan lekker baie studente daar sien, so dit gaan ŉ lekker gevoel aan die fees gee. Met die naweekkaartjies kan jy al die vertonings bywoon, die biertent geniet en by die kosstalletjies iets kry om te eet,” het sy gesê. Vuren het gesê dat hulle ook binnekort dié fees na ander dele van Suid-Afrika gaan uitbrei. “Daar gaan elke keer nuwe kunstenaars wees. So dit gaan nie net ŉ lekker fees wees nie, maar dit gaan ŉ handelsmerk raak reg oor Suid-Afrika.” Rocking Potch vind van 7 tot 8 September op die NWU Joolplaas in Potchefstroom plaas. Vir meer inligting besoek die Facebook-blad hier.